Mikkel Bjørn (DF), 2023-04-27:
Det er jeg glad for at høre, og jeg er også forundret over, at Danmarksdemokraterne dermed placerer sig til venstre for Liberal Alliance i udlændingepolitikken og ovenikøbet også står skulder ved skulder med Radikale Venstre, ifølge hr. Christian Friis Bach.
Det er alligevel en ny tilstand i dansk politik, eller det ved jeg ikke om det er, men i hvert fald, i forhold til hvordan der kommunikeres udadtil.
Tak til ordføreren for en glimrende tale, og jeg er glad for, at vi er enige i det her spørgsmål.
Vi diskuterer i dag et afsindig vigtigt forslag, som kan få afgørende betydning for helt konkrete danskeres tryghed og sikkerhed i deres eget land, allerede fra den dag det måtte blive vedtaget, nemlig nærværende forslag om udvisning af kriminelle udlændinge konsekvent og efter første dom.
Lad mig kort og helt upolemisk konstatere, at stemmer man ikke for det her forslag, stadfæster man med sin stemme, uanset hvilke hensyn man ellers lægger til grund, at danskernes tryghed og sikkerhed i eget land kommer i anden række.
Tak for ordet.
Tak for det.
Danmark står, som jeg sagde i begrundelsen for forslaget ved introduktionen til den her debat, på tærsklen til en ny flygtningekrise.
Men der er i realiteten ikke længere tale om en flygtningekrise, der er tale om en permanent tilstand af folkevandring, som hverken er midlertidig eller kommer til at aftage, men formentlig kun kommer til at tage til i vækst.
Antallet af flygtninge og fordrevne på globalt niveau var på vej mod 90 millioner ved udgangen af 2021.
Til sammenligning tog Europa imod omtrent en million flygtninge under flygtningekrisen i 2015 med omfattende konsekvenser til følge.
Selv hvis vi tog det dobbelte antal, ja, selv hvis vi mangedoblede antallet af flygtninge, vi tog, i forhold til den ene million, vi tog i 2015, og i stedet tog adskillige millioner, så ville vi stadig væk kun have taget imod en dråbe af det samlede flytningehav på verdensplan, og samtidig ville vi have destabiliseret Danmark og resten af Europa både socialt, økonomisk og kulturelt.
Ud over at vores eget land ville være et mærkbart andet end i dag, ville også vores styrkeposition i forhold til at gøre en mærkbar forskel for flygtninge ude i verden være svækket markant.
Man ville, hvis man var ansvarlig og kerede sig om rent faktisk at hjælpe flest mulige mennesker, med de samme midler, som man i Europa bruger på at hjælpe blot en flygtning, kunne hjælpe omkring ti i nærområderne med de nødvendige fornødenheder.
Omkostningerne ved at tage imod og integrere flygtninge i Europa er langt højere end omkostningerne ved at hjælpe flygtninge i nærområderne.
Det paradoksale er dermed, at vores nuværende flygtningesystem reelt forhindrer os i at foretage mere humane prioriteringer.
Den hjælper kun de få på bekostning af de mange, understøtter menneskesmugling og koster rigtig mange penge, samtidig med at den påfører det danske samfund store skader.
De tidligere planer om et fælleseuropæisk modtagecenter uden for EU var naturligvis et skridt i den rigtige retning.
De planer er nu droppet på grund af pres fra bl.a. Moderaterne, der i stedet vil dyrke toner om fælleseuropæiske løsninger.
Vi kan og skal ikke vente på, at ufornuften i andre dele af Europa vendes til fornuft.
I stedet ønsker de at modarbejde fornuftige løsninger og kommer ovenikøbet med forslag, der, hvis de gennemføres, vil forandre og ødelægge Europa for altid.
Derfor er der behov for, at vi selv tager de nødvendige skridt nu og fjerner muligheden for at søge spontant asyl, med mindre Danmark er nærområde til en specifik konflikt.
Det vil ikke kun være til fordel for Danmark, men også for flygtninge med beskyttelsesbehov.
Udgangspunktet er, at flygtninge udelukkende skal hjælpes i nærområderne.
Vi opfordrer alle medlemmer af Folketinget til at støtte det her beslutningsforslag.
Lad os arbejde sammen om at skabe en mere bæredygtig og human håndtering af flygtninge i både Danmark, Europa og resten af verden.
Tak for ordet.